32000R2595
L 300/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2595/2000 НА СЪВЕТА
от 27 ноември 2000 година
за изменение на Регламент (ЕО) № 1103/97 относно определени разпоредби, свързани с въвеждането на еурото
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 123, параграф 5 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Европейската централна банка (3),
като има предвид, че:
(1)
Регламент (ЕО) № 1103/97 на Съвета от 17 юни 1997 г. относно определени разпоредби, свързани с въвеждането на еурото (4), включва правила относно приемането на обменните курсове между еурото и валутите на държавите-членки, които приемат еурото и относно използването на тези курсове за обмяна на парични суми. Тези правила се прилагат за обменните курсове на валутите на онези държави-членки, които приеха еурото, когато Общността влезе в третия етап на Икономически и паричен съюз. Необходимо е да се разшири приложението на тези правила и към обменните курсове на валутите на всяка държава-членка, която приеме еурото на по-късна дата.
(2)
За държавите-членки, чиято валута е заменена с еурото след датата, на която Общността влезе в третия етап на Икономически и паричен съюз, дефиницията за „национални валутни единици“ следва да се отнася до паричната единица на държавата-членка, както е била дефинирана непосредствено преди въвеждането на еурото в тази държава членка.
(3)
Член 123, параграф 5 може занапред да служи като правна основа, с цел да се предприемат горепосочените мерки, които са необходими за въвеждането на еурото в държавите-членки, които приемат еурото след началото на третия етап на Икономическия и паричен съюз.
(4)
Разпоредбите на настоящия регламент, в съответствие с общоприетите принципи на правото, и в частност за признаването на законодателството, уреждащо отношенията, свързани с националната валутна единица, трябва да бъдат всеобщо признати като част от паричното законодателство на участващата държава-членка, като с това се засилва правната сигурност и яснота за икономическите агенти във всички държави-членки и в трети държави,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 1103/97:
а)
думите „или в съответствие с параграф 5 от настоящия член“ се прибавят накрая на третото тире;
б)
думите „или в зависимост от случая - в деня преди еурото да замени валутата на дадена държава членка, която приема еурото на по-късна дата“ се прибавят накрая на четвъртото тире.
Член 2
Настоящият регламент влиза в сила на 1 януари 2001 г.
Настоящият регламент е задължителен в своята цялост и се прилага пряко във всички държави-членки в съответствие с Договора за създаване на Европейската общност.
Съставено в Брюксел на 27 ноември 2000 година.